<classify> MVUA kubwa iliyonyesha kwa takribani saa saba mfululizo usiku wa kuamkia jana jiji Dar es Salaam, imelivuruga jiji hilo kwa kusababisha miundombinu ya barabara kuharibika, huku wakazi wake wakijikuta wakitumia muda mrefu kufika kwenye shughuli zao za kila siku.Mvua ilifanya baadhi ya wananchi kukosa mahali pa kulala baada ya nyumba zao kuingia maji na kwenda kujisitiri kwa ndugu na jamaa, wengine wakipata hasara kwa nyumba na samani zao kuharibika kwa maji.Gazeti hili limeshuhudia eneo maarufu la Jangwani nyakati za asubuhi wakati mvua hiyo iliyoanza kunyesha majira ya saa 9:00 usiku wa kuamkia jana hadi saa 4:00 asubuhi, likiwa limezingirwa na askari polisi waliokuwa wakiwazuia wananchi, magari, bodaboda na maguta kupita kutokana na kujaa maji na kufunika daraja.Barabara hiyo ya Morogoro eneo la Jangwani ilifungwa hadi majira ya mchana. Wananchi waliokuwa wakikaidi amri ya askari na kupita walijikuta wakirudishwa kwa nguvu sehemu waliyotoka na wengine wakipigwa na fimbo.Askari hao walikuwa zaidi ya 20 waliokuwa mchanganyiko wa askari wa usalama barabarani, Kikosi cha Kutuliza Ghasia FFU na wengine wa Jeshi la Uokoaji na Zimamoto waliokuwa na gari maalumu zimamoto na wengine wakizunguka kwenye njia za upenyo eneo hilo.Katika eneo hilo la Jangwani kulionekana kukwamakatikati ya maji gari linalokwenda Nairobi nchini Kenya la Kampuni ya Tahmeed ambapo gazeti hili lilishuhudia abiria wake wakitolewa kwenye gari kwa msaada wa askari na kupelekwa eneo salama lisilo na maji.Basi hilo ambalo namba zake zilikuwa zimefunikwa na maji lilikuwa limetokea eneo la Mnazimmoja likielekea maeneo ya Ubungo kuchukua abiria na kuendelea na safari kwenda Nairobi,Kenya.Tofauti na mvua zilizozoeleka kunyesha, katika eneo la bonde la Msimbazi safari hii maji yalifunika nyumba na miti iliyokuwa eneo hilo.Katika maeneo ya Oysterbay kwenye barabara ya Kenyatta miti ilionekana kuanguka barabarani na maeneo mengine ambayo mvua ikinyesha huwa hayajai maji, jana yalionekana kujaa maji hadi kuingia ndani ya nyumba kama Mtaa wa Ursino, Mikocheni.Watumiaji wa vyombo vya moto vya usafiri waliokuwa wakitumia barabara ya Kawawa kutoka maeneo mbalimbali walilazimika kurudi walipotoka au kubadili njia walipofika maeneo ya Mkwajuni, Kinondoni kutokana na eneo hilo kujaa maji.Vilevile kwenye barabara hiyo eneo la kati ya Magomeni na njia panda ya Kigogo madereva iliwalazimu kubadilisha njia na kutokwenda eneo la Msimbazi Centre kutokana na kujaa maji.Mvua hiyo pia ilipelekea wananachi wengi kuchelewa kufika katika sehemu zao za kazi na biashara kutokana na kuwepo kwa changamoto kubwa ya usafiri katika maeneo mengi.Mbali na hayo kuwa sehemu kubwa ya wanafunzi wa shule za msingi na sekondari walijikuta wakifika shuleni kwa kuchelewa huku wanafunzi wa awali wakipelekwa shule kwa ungalizi maalumu na huku baadhi wakisalia nyumbani.Imekuwa siku ya baridi yenye upepo mkali, imenilazimu kumuacha mwanangu nyumbani leojana bila kwenda shule, kwa mvua hii sioni kama ana haja ya kwenda huko alisisema Maria Nyaki anayeishi Kitunda.Mbali na watumiaji wa barabara, wasafiri kwenda mikoa mbalimbali iliwalazimu baadhi yao kuioga mvua hiyo baada ya kushuka katika daladala na magari mengine nje ya kituo cha mabasi cha Ubungo ili kuyawahi mabasi hayo ili kuepuka kuchelewa.Mkazi wa Mabibo Hamisi Mumbi, aliliambia gazeti hili kuwa licha ya kuwa na shughuli zake za uuzaji maua zinazomtaka kufika kazini kwake saa 12:00 asubuhi, ilimbidi kufika saa 4:00 kutokana na mvua hiyo.Ni mvua ya aina yake, mabonde yote niliyopita maji yamefurika, kama itandelea hivi kwa siku mbili au tatu nayaona maafa yanakuja, alisema Mumbi.Mkazi wa Tabata relini, Hamza Himid amelazimika kuihamisha familia yake usiku wa manane kuiepusha na athari ya mvua kubwa iliyonyesha kuanzia usiku wa kuamkia jana.Akizungumza na gazeti hili jana, Himid alibainisha kuwa imekuwa ni kawaida kwa familia yake hiyo ya mke mmoja na watoto wawili kuhamahama pindi mvua kubwa inaponyesha, hatua ambayo amekiri kuwa kero kwa wanawe hao.Alisema mvua hiyo ilipoanza kunyesha alibaini kuwa ingekuwa mvua kubwa hivyo haraka alianza kuhamisha baadhi ya vitu kama Televisheni, Radio kutokana na urahisi wake wa kuharibika huku vitanda, viti, magodoro na bidhaa nyingine akiviacha kwa muda.Alisema, mke wake aitwayeaitwaye Amina alikuwa na jukumu na kuhama na watoto usiku huo kukimbilia eneo la juu usawa wa Tabata Madona ambapo kuna ndugu anaishi katika eneo hilo.Gazeti hili lilishuhudia maji yanayopita kwenye daraja la Tabata Matumbi yakipita kwa kasi kubwa kuelekea upande wa daraja la linalounganisha Kigogo na eneo la Jangwani karibu na Shule ya Rutihinda ambapo daraja hilo la Rutihinda lilijaa maji hivyo magari kushindwa kupita.Wakati wakazi hao wakipata adha hiyo ya mvua, Mamlaka ya Hali ya Hewa Tanzania TMA imeeleza kuwa vipindi vya mvua kubwa vitaendelea kunyesha kwa siku tatu zijazo kwa kasi ndogo katika maeneo ya Pwani ya Kaskanini ikiwemo jiji la Dar es Salaam.Wameeleza kuwa mvua zilizonyesha kuanzia juzi usiku inatokana na kusogea kwa ukanda wa mvua toka maeneo ya kusini mwa nchi na uwepo wa upepo wa unyevunyevu toka Misitu ya Kongo na kusukumwa kuelekea mkoa wa Morogoro, Pwani na kufika mwambao mwa Pwani ya Kaskazini.Meneja Kituo Kikuu cha Utabiri TMA, Samwel Mbuya amesema uwepo wa migandamizo midogo ya hewa katika eneo la bahari ya Hindi imechangia kuleta msukumo wa upepo wa unyevunyevu toka misitu hiyo.Alisema vipindi hivyo vya mvua vinavyojitokeza katika ukanda wa Pwani ya Kaskazini vitaendelea kupungua katika siku mbili hadi tatu zijazo katika maeneo hayo.Alisema hali ya mvua itasalia katika maeneo ya kusini ya nchi, huku vipindi vya mvua kubwa zitaendelea kujitokeza katika maeneo ya Pwani ya Kusini katika siku ya kesho huku joto likipungua katika maeneo mengi.Amesema mabadiliko hayo ni muda mfupi wa siku tatu hadi nne na baadaye hali ya joto kuongezeka itaendelea kama awali.Amesema TMA inaendelea kufuatilia mifumo ya hali ya hewa na kutoa angalizo na tahadhari pale inapobidi na kutaka wananchi kufuatilia taarifa za hali ya hewa.Katika utabiri wa hali ya hewa wa siku tano kuanzia jana uliotolewa na TMA, wametoa angalizo la uwepo wa upepo mkali na mawimbi kwa baadhi ya maeneo ya mikoa ya Mtwara na Lindi pamoja na visiwa vya Pemba ,Unguja na Mafia kuanzia jana mpaka jumapili.Wameeleza kuanzia leo kunatarajia kuwepo kwa upepo mkali na mawimbi makubwa kwa badhi ya maeneo ya ukanda wa Pwani na bahari ya Hindi.  <topic>: kitaifa 